钦定古今图书集成/明伦汇编/闺媛典/第091卷 > 林起翰妻裴氏
## 钦定古今图书集成/明伦汇编/闺媛典/第091卷 > 林起翰妻裴氏

按《霍丘县志》：“裴氏父文学识量，母赵氏，育女三氏最
少，生有异禀，孩时即寡，嬉笑及长，日惟扫几焚香默
坐刺绣，经年，不一出寝门，里中鲜知裴家有此女也。
林阆顶与量为世交，为其季子起翰求焉。已纳聘，而
阆顶以公车行。次年春，顶之魏，其妻病甚，氏闻忧损
废飧。其冬，顶还为翰娶，量赠奁甚丰。归三日，上其筐”
篚筦钥于姑，不自有也。翰每夙兴入馆，午夜读书不
辍。顶喜，以询其妻，曰：“儿向者不若是。”妻曰：“裴氏女孝
而且贤，儿之勤，妇劝之也。”次年，流寇逼城，令他出，人
心汹汹。顶亟率子弟鸣剑登墉，支一昼夜。次日，寇蜂
蚁上，官束手，无尺铁，寸镞相拒，顶遣诸妇归母家自完。氏曰：“我林氏妇，幸则相随，不幸亦俱死。”翰曰：“即不
归，亦须稍避。”遂至一茅舍，见有池水渟然，氏已心属
之。既而顾其婢曰：“此水惜甚浅，尔可远探贼。”一贼将
近舍，婢入报，而氏已解带，雉经于梁。婢以刀断之。氏
甦曰：“尔乃苦我？”婢曰：“顷贼远矣。”氏出睨视有间，又二
贼跃马来，氏项间尚馀断带，力以两手自勒婢持之
曰：“俟贼至为之。”氏曰：“我志决矣。”遂奋身池中，扼断带
死。婢不得援，据地而号。贼过，下马问曰：“好妮子，尚可
救乎？”婢曰：“气绝矣。”贼抚婢曰：“其善守之。”越三日，婢奔
告，顶收其尸，颜色如生。因设位于堂之右。顶率家人
哭之，无大小俱恸。次日，贼大至，家人咸惊窜，独前婢
不去，见一渠魁拥导入室，观灵位曰：“烈妇耶？”𨙫头者
再。随下令曰：“无伤烈妇家，无敢偃卧。”灵傍拔令箭送
其婢出曰：“夜来尔于此不便，可止城外五里许，明日
再来视香火也。”